Det katastrofale folketingsvalg for Liberal Alliance får nu politisk leder Anders Samuelsen til at tage konsekvensen og træde tilbage.

Det siger Samuelsen til Berlingske:

- Det er mit ansvar, at vi er endt der, hvor vi er, og der er brug for, at partiet får en mulighed for en ny start. Nu skal partiet videre, og det skal det uden mig, siger han og fortsætter:

- Derfor vælger jeg at trække mig.

Det er mit ansvar, at vi er endt der, hvor vi er, og der er brug for, at partiet får en mulighed for en ny start. Nu skal partiet videre, og det skal det uden mig. Anders Samuelsen, nu tidligere politisk leder for Liberal Alliance

Helt slut med politik

Anders Samuelsen forklarer til avisen, at det nu er helt slut med politik.

- Det er øjeblik, jeg er meget afklaret med, og som jeg har forberedt mig på skulle komme. Man ved altid, at når man når frem til en valgdag, kan det få nogle meget store konsekvenser, også personligt, siger han.